
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Sudáne, najmä na uznesenie z 15. júna 2023 o humanitárnej situácii v Sudáne, najmä smrti detí zasiahnutých bojmi[footnoteRef:1], a na uznesenie z 13. marca 2025 o vážnej politickej, humanitárnej a ľudskoprávnej kríze v Sudáne, najmä o sexuálnom násilí a znásilňovaní detí[footnoteRef:2], [1:  	Ú. v. EÚ C, C/2024/486, 23.1.2024, ELI: http://data.europa.eu/eli/C/2024/486/oj.]  [2:  	Ú. v. EÚ C, C/2025/3154, 20.6.2025, ELI: http://data.europa.eu/eli/C/2025/3154/oj.] 

–	so zreteľom na Všeobecnú deklaráciu ľudských práv a na Medzinárodný pakt o občianskych a politických právach,
–	so zreteľom na Ženevské dohovory z roku 1949 a ich dodatkové protokoly,
–	so zreteľom na snahy o sprostredkovanie mieru v Sudáne, najmä tie, ktoré vedú Africká únia, OSN, Medzivládny úrad pre rozvoj, Saudská Arábia a Spojené štáty,
–	so zreteľom na rezolúcie Bezpečnostnej rady OSN 1556 (2004) a 2736 (2024) a na všetky ostatné príslušné rezolúcie Bezpečnostnej rady OSN týkajúce sa Sudánu,
–	so zreteľom na príslušné rezolúcie Rady OSN pre ľudské práva o situácii v oblasti ľudských práv v Sudáne,
–	so zreteľom na rozhodnutia Rady (SZBP) 2024/383[footnoteRef:3], (SZBP) 2024/1784[footnoteRef:4], (SZBP) 2024/2655[footnoteRef:5], (SZBP) 2024/3154[footnoteRef:6], (SZBP) 2025/377[footnoteRef:7] a (SZBP) 2025/1481[footnoteRef:8] o reštriktívnych opatreniach vzhľadom na situáciu v Sudáne, [3:  	Ú. v. EÚ L, 2024/383, 22.1.2024, ELI: http://data.europa.eu/eli/dec/2024/383/oj.]  [4:  	Ú. v. EÚ L, 2024/1784, 24.6.2024, ELI: http://data.europa.eu/eli/dec/2024/1784/oj.]  [5:  	Ú. v. EÚ L, 2024/2655, 9.10.2024, ELI: http://data.europa.eu/eli/dec/2024/2655/oj.]  [6:  	Ú. v. EÚ L, 2024/3154, 16.12.2024, ELI: http://data.europa.eu/eli/dec/2024/3154/oj.]  [7:  	Ú. v. EÚ L, 2025/377, 25.2.2025, ELI: http://data.europa.eu/eli/dec/2025/377/oj.]  [8:  	Ú. v. EÚ L, 2025/1481, 18.7.2025, ELI: http://data.europa.eu/eli/dec/2025/1481/oj.] 

–	so zreteľom na závery Rady o Sudáne, ktoré schválila Rada pre zahraničné veci na svojej schôdzi 20. októbra 2025,
–	so zreteľom na vyhlásenie vysokej predstaviteľky Únie pre zahraničné veci a bezpečnostnú politiku v mene Európskej únie z 20. novembra 2025 o Sudáne,
–	so zreteľom na svoje uznesenie z 23. októbra 2025 o obnovení partnerstva medzi EÚ a Afrikou: stanovenie spoločných priorít pred samitom v Angole[footnoteRef:9], [9:  	Prijaté texty, P10_TA(2025)0253.] 

–	so zreteľom na článok 136 ods. 2 a 4 rokovacieho poriadku,
A.	keďže konflikt medzi Sudánskymi ozbrojenými silami (ďalej len „SAF“) a Jednotkami rýchlej podpory (ďalej len „RSF“), ktorý sa začal v apríli 2023, prerástol do najväčšej a najzávažnejšej humanitárnej krízy a krízy v oblasti ochrany na svete, ktorá spôsobuje masové vysídľovanie (v rámci krajiny aj do susedných krajín, pričom vnútorne vysídlených je viac ako 7,2 milióna ľudí a utečencov, žiadateľov o azyl a navrátilcov utekajúcich so susedných krajín je viac ako 4,2 milióna), ako aj nedostatok potravín a rozsiahle porušovanie ľudských práv; keďže takmer dve tretiny obyvateľov Sudánu naliehavo potrebujú humanitárnu pomoc vrátane 16 miliónov detí v situácii poznačenej masovým vysídľovaním, hladomorom, rozsiahlymi útokmi na civilné obyvateľstvo a humanitárnych a zdravotníckych pracovníkov a kolapsom základných služieb;
B.	keďže RSF obsadili Al-Fášir 26. októbra 2025 po 18-mesačnom obliehaní, čo vyvolalo masové vraždenie a masové zverstvá vrátane popráv bez riadneho konania, systematického sexuálneho násilia, mučenia a etnicky zameraného zabíjania;
C.	keďže nezávislá medzinárodná vyšetrovacia misia OSN (ďalej len „IIFFM“) pre Sudán zdokumentovala používanie znásilnenia ako obzvlášť krutej vojenskej zbrane vrátane verejného sexuálneho násilia a skupinového znásilnenia a používania nútených manželstiev, čím sú milióny ľudí vystavené riziku rodovo motivovaného násilia;
D.	keďže misia IIFFM vo svojej správe konštatovala, že obidve strany konfliktu porušujú medzinárodné právo a že toto porušovanie predstavuje medzinárodné zločiny, pričom RSF páchajú vojnové zločiny a zločiny proti ľudskosti a SAF porušujú medzinárodné humanitárne právo a medzinárodné právo v oblasti ľudských práv, čo tiež predstavuje vojnové zločiny; keďže medzi porušenia, ktorých sa dopustili obe strany, patrí etnicky a nábožensky zamerané násilie, hladovanie ako vojnová zbraň, masové sexuálne násilie (vrátane znásilňovania detí), nútený nábor detí, svojvoľné zadržiavanie a iné závažné zneužívanie;
E.	keďže obidve strany používajú humanitárnu pomoc ako zbraň a bránia humanitárnym organizáciám v slobodnom a neobmedzenom prístupe k ľuďom v núdzi;
F.	keďže všetky krajiny zapojené do vyvíjania vonkajšieho vplyvu na Sudán zohrávajú významnú úlohu pri predlžovaní konfliktu v krajine;
G.	keďže všetky strany konfliktu porušujú medzinárodné právo v oblasti ľudských práv a medzinárodné humanitárne právo, pričom väčšina porušení predstavuje vojnové zločiny; keďže činy RSF môžu tiež predstavovať zločiny proti ľudskosti vrátane prenasledovania a vyhladzovania a ich taktika zahŕňa systematické útoky na civilné obyvateľstvo, zastrašovanie obyvateľstva, novinárov a pracovníkov médií a snahy o destabilizáciu inštitucionálnej moci;
H.	keďže deti sú obzvlášť ohrozené, pričom UNICEF nahlásil niekoľko stoviek prípadov znásilnenia detí od začiatku roka 2024; keďže sa očakáva, že skutočné údaje budú oveľa vyššie; keďže veľký počet detí v Sudáne nemôže navštevovať školu v dôsledku pokračujúceho zatvárania a vysídľovania, čo ich vystavuje zvýšeným rizikám a znemožňuje im prístup k vzdelaniu;
I.	keďže EÚ vyčlenila pre tento región 273 miliónov EUR, z toho 161 miliónov EUR osobitne pre Sudán;
J.	keďže EÚ naďalej poskytuje núdzovú pomoc na záchranu životov, ktorá sa riadi potrebami a humanitárnymi zásadami s cieľom zabezpečiť okamžitú pomoc a ochranu pre najzraniteľnejšie skupiny obyvateľstva, poskytovať základnú pomoc, monitorovať porušovanie ľudských práv, ako aj reagovať na vážnu krízu v oblasti potravinovej bezpečnosti a výživy v krajine a poskytovať humanitárnu podporu pre základné služby; keďže ženské organizácie, výbory odporu a komunitné záchranné zložky majú naďalej zásadný význam pri ochrane civilného obyvateľstva a dokumentovaní porušovania práv;
K.	keďže táto vojna sa niekedy považuje za zástupnú vojnu, v ktorej sa Sudán stal miestom boja o prírodné zdroje, ako sú zlato, arabská guma, železná ruda, meď a urán;
L.	keďže Európsky parlament vo svojom uznesení z októbra 2025 o obnovení partnerstva medzi EÚ a Afrikou vyzval všetkých aktérov, aby zvýšili transparentnosť a definitívne zakázali dovoz všetkých „krvavých“ nerastných surovín do EÚ;
M.	keďže Populačný fond OSN (UNFPA) a jeho partneri naďalej poskytujú služby v oblasti reprodukčného zdravia a ochrany, ale nedávne medzinárodné škrty vo financovaní prinútili UNFPA stiahnuť sa z viac ako polovice z 93 zdravotníckych zariadení, ktoré podporoval v Sudáne, čo znamená, že v súčasnosti funguje len jedno zo štyroch zariadení poskytujúcich klinickú podporu obetiam znásilnenia;
1.	čo najdôraznejšie odsudzuje kruté zverstvá spáchané RSF v Al-Fáširi a na celom území Sudánu vrátane rozsiahleho etnicky zameraného zabíjania a násilia, znásilňovania a sexuálneho zotročovania, mučenia, násilného zmiznutia, útokov na nemocnice a humanitárne zariadenia a úmyselného vyhladovania civilného obyvateľstva, ktoré môžu predstavovať genocídu;
2.	dôrazne odsudzuje eskaláciu násilia v Sudáne a závažné porušovanie medzinárodného práva všetkými stranami; zdôrazňuje, že neexistuje žiadne uskutočniteľné vojenské riešenie konfliktu v Sudáne a že pokračovanie násilností spôsobuje neprijateľné utrpenie civilistov a predstavuje rastúce riziko pre mier a bezpečnosť v regióne;
3.	dôrazne odsudzuje závažné a systematické porušovanie medzinárodného humanitárneho práva a ľudských práv, ktorého sa dopúšťajú RSF aj SAF, vrátane nerozlišujúcich útokov na civilné obyvateľstvo, etnicky motivovaného násilia, sexuálneho násilia, mučenia, využívania detských vojakov, útokov na nemocnice a humanitárne zariadenia a úmyselného vyhladovania civilistov, čo môže predstavovať akty genocídy;
4.	dôrazne odsudzuje prebiehajúci konflikt v Sudáne, ktorý už tretí rok sústavne vedie k stratám tisícov životov, spôsobuje sudánskemu ľudu obrovské ťažkosti a predstavuje vážnu hrozbu pre stabilitu a bezpečnosť širšieho regiónu;
5.	dôrazne odsudzuje pokračujúce násilie páchané oboma ozbrojenými silami v Sudáne a závažné porušovanie medzinárodných ľudských práv a humanitárneho práva všetkými stranami; odsudzuje blokovanie a rabovanie humanitárnej pomoci a útoky na humanitárnych a zdravotníckych pracovníkov, záchranárov a obhajcov ľudských práv, ktoré predstavujú závažné porušovanie základných práv a medzinárodného humanitárneho práva;
6.	vyjadruje plnú solidaritu s obyvateľmi Sudánu, najmä s obyvateľmi oblastí, ktoré sú najviac postihnuté obliehaním, hladomorom, vysídľovaním a nerozlišujúcimi útokmi, a vzdáva hold miestnym, dobrovoľným a medzinárodným humanitárnym pracovníkom, ktorí pracujú v extrémnych podmienkach, vrátane skupín vzájomnej pomoci, ako sú centrá reakcie na núdzové situácie; vzdáva hold sudánskym organizáciám občianskej spoločnosti, výborom odporu a ženským, zamestnaneckým a mládežníckym hnutiam;
7.	odsudzuje rozsiahle a systematické používanie sexuálneho a rodovo podmieneného násilia voči ženám a dievčatám vrátane znásilňovania, sexuálneho zotročovania a nútených sobášov zo strany bojovníkov ako vojnovej taktiky; vyzýva na naliehavú reakciu zameranú na obete vrátane lekárskej, psychosociálnej a právnej podpory; naliehavo vyzýva všetky strany, aby okamžite ukončili toto zneužívanie a zabezpečili, aby zaň páchatelia niesli zodpovednosť; zdôrazňuje potrebu uprednostniť ochranu žien a detí vo všetkých humanitárnych a mierotvorných opatreniach;
8.	potvrdzuje suverenitu, nezávislosť, jednotu a územnú celistvosť Sudánu; vyzýva EÚ, jej členské štáty a všetkých sudánskych a medzinárodných aktérov, aby podporovali suverenitu, jednotu a územnú celistvosť Sudánu a legitímnosť civilnej vlády v Chartúme; odmieta akýkoľvek pokus o vytvorenie paralelných alebo konkurenčných orgánov alebo politických štruktúr v oblastiach kontrolovaných RSF;
[bookmark: _Hlk214614372]9.	zdôrazňuje, že hlavnú zodpovednosť za ukončenie konfliktu nesú vedenie RSF, SAF a ich spojenecké milície a ich priami či nepriami podporovatelia; naliehavo vyzýva všetkých vonkajších aktérov, aby prijali potrebné opatrenia na ukončenie predaja alebo dodávok zbraní a iného vojenského vybavenia všetkým stranám v súlade so zbrojným embargom ustanoveným rezolúciami Bezpečnostnej rady OSN č. 1556 (2004) a 1591 (2005);
10.	odsudzuje všetky formy vonkajšieho zasahovania, ktoré podnecujú vojnu v Sudáne, vrátane transferov zbraní, nasadenia žoldnierov, pašovania zlata a nezákonných finančných sietí, ktoré oslabujú suverenitu Sudánu a priamo prispievajú k masovým zverstvám, a zdôrazňuje, že takéto konanie môže viesť k medzinárodnej zodpovednosti; vyzýva na okamžité ukončenie náboru žoldnierov a poskytovania dodávok a vojenskej alebo logistickej podpory RSF a spojeneckým milíciám;
11.	zdôrazňuje ústrednú úlohu sudánskej občianskej spoločnosti, výborov odporu, odborových zväzov, ženských a mládežníckych organizácií, menšinových a marginalizovaných komunít a ďalších aktérov na najnižšej úrovni pri akomkoľvek politickom riešení; vyzýva EÚ, aby uprednostnila ich účasť, ochranu a zdroje, a to aj prostredníctvom priameho a flexibilného financovania a iniciatív v oblasti bezpečného priestoru;
12.	vyzýva na obnovenie a posilnenie právneho štátu, zodpovednosti, dodržiavania medzinárodného práva vrátane medzinárodného humanitárneho práva a práva v oblasti ľudských práv a spravodlivosti v Sudáne; zdôrazňuje, že budúcnosť Sudánu nemôžu formovať násilné extrémistické skupiny a siete, ktorých destabilizačný vplyv dlhodobo podnecuje násilie a nestabilitu v Sudáne a v celom regióne; žiada okamžité zastavenie nepriateľských akcií a vyzýva všetky strany, aby sa zapojili do zmysluplného dialógu s cieľom ukončiť konflikt a začať prechod k civilnej demokratickej správe; vyzýva všetky tretie strany, aby podporili diplomatické kroky na zabezpečenie zastavenia nepriateľských akcií; odsudzuje všetky porušovania všetkých zbrojných embárg OSN; opätovne potvrdzuje, že skutočne civilne vedená transformácia je jedinou schodnou cestou k udržateľnému mieru v Sudáne; dôrazne podporuje úsilie Africkej únie a regionálnych partnerov o uľahčenie mierového procesu; zdôrazňuje, že sudánska občianska spoločnosť, najmä organizácie vedené ženami, musí byť ústrednou súčasťou mierových rokovaní a viesť proces transformácie; vyzýva preto EÚ a jej členské štáty, aby aktívne prispeli k mierovým rokovaniam s partnermi v medzinárodnom spoločenstve a aby politicky a finančne podporovali sudánsku občiansku spoločnosť, organizácie vedené ženami, obhajcov ľudských práv a novinárov;
13.	žiada, aby sa otvorili bezpečné humanitárne koridory, najmä do miest Al-Fášir, Kadugli a Al-Ubajjid, a aby ich monitorovala a overovala Organizácia Spojených národov a Africká únia s cieľom zabezpečiť ich dodržiavanie; zdôrazňuje, že EÚ musí aktívne presadzovať a podporovať overiteľné prímerie, ktoré je predpokladom akéhokoľvek udržateľného mierového procesu;
14.	vyzýva na okamžitý, bezpečný a neobmedzený prístup humanitárnej pomoci ku všetkým postihnutým obyvateľom, nech sa nachádzajú kdekoľvek, a žiada, aby obidve strany prestali používať poskytovanie pomoci ako zbraň; naliehavo vyzýva všetky strany konfliktu, aby bezodkladne odstránili všetky prekážky brániace poskytovaniu humanitárnej pomoci a aby zabezpečili okamžitý, bezpodmienečný, bezpečný a neobmedzený prístup humanitárnej pomoci, prestali s úmyselnými obštrukciami a chránili civilné obyvateľstvo; žiada, aby sa susedným krajinám, ktoré prijímajú sudánskych utečencov, poskytla podpora;
15.	vyzýva bojujúce strany, aby bezodkladne obnovili komunikačné služby v celom Sudáne a ukončili výpadky internetu, ktoré porušujú právo sudánskeho ľudu na informácie, bránia poskytovaniu humanitárnych a pohotovostných služieb, ovplyvňujú bezpečnosť a ochranu civilného obyvateľstva a bránia kľúčovému monitorovaniu a podávaniu správ o pokračujúcom porušovaní medzinárodných ľudských práv a humanitárneho práva;
16.	odsudzuje masové zabíjanie, popravy a sexuálne násilie páchané v Al-Fáširi a jeho okolí počas útoku RSF a po ňom; vyjadruje hlboké znepokojenie v súvislosti so správami o pokračujúcich únosoch a nedostatočným prístupom humanitárnej pomoci; odsudzuje najmä úmyselné útoky na civilnú infraštruktúru vrátane ničenia mešít a kostolov a žiada, aby boli náboženské menšiny chránené a aby bolo zabezpečené ich právo vyznávať svoju vieru;
17.	naliehavo vyzýva bojujúce strany, aby okamžite ukončili násilnosti, zastavili všetky útoky na civilné obyvateľstvo a civilnú infraštruktúru, zastavili útoky na infraštruktúru a humanitárnu pomoc, ukončili využívanie vyhladovania a sexuálneho násilia ako vojnových zbraní, zastavili nábor a používanie detských vojakov, umožnili neobmedzený prístup humanitárnej pomoci do celej krajiny, vytvorili humanitárne koridory, hľadali riešenie na základe rokovaní a splnili svoje záväzky vyplývajúce z vyhlásenia z Džiddy; vyjadruje hlboké znepokojenie nad alarmujúcim zhoršovaním sa humanitárnej krízy v Sudáne, keďže tento konflikt spôsobil a naďalej podnecuje najzávažnejšiu humanitárnu katastrofu na svete, v rámci ktorej bol v niektorých častiach krajiny potvrdený hladomor; vyjadruje ďalej obavy z dôsledkov masovej migrácie do susedných krajín;
18.	vyzýva všetky strany, aby okamžite ukončili rozsiahle používanie znásilnenia a všetkých ostatných foriem sexuálneho a rodovo podmieneného násilia ako vojnových zbraní; vyzýva na podporu ochrany, starostlivosti, liečby a psychosociálnej podpory pre obete sexuálneho násilia;
19.	vyzýva bojujúce strany, aby zastavili cielené útoky na sudánskych aktivistov, obhajcov ľudských práv, novinárov a zástupcov občianskej spoločnosti a ich prenasledovanie;
20.	naliehavo vyzýva všetky strany, aby dodržiavali záväzky vyplývajúce z medzinárodného humanitárneho práva a medzinárodného práva v oblasti ľudských práv a využívali všetky dostupné prostriedky na ochranu civilného obyvateľstva a civilných objektov; zdôrazňuje, že riešenie situácie žien a dievčat v Sudáne, a najmä pretrvávajúceho sexuálneho násilia súvisiaceho s konfliktom, musí byť prioritou v úsilí zameranom na riešenie konfliktu v Sudáne; zdôrazňuje potrebu dostatočnej podpory pohotovostných sociálnych služieb a osobitnej podpory mechanizmov ochrany, starostlivosti, liečby a podpory pre osoby, ktoré prežili sexuálne a rodovo motivované násilie;
21.	vyzýva krajiny susediace so Sudánom, aby otvorili svoje hranice sudánskym utečencom, a vyzýva EÚ a jej členské štáty, aby urýchlene zvýšili núdzové financovanie humanitárnej pomoci v Sudáne a v utečeneckých táboroch v susedných krajinách;
22.	zdôrazňuje vážne riziko, že konflikt v Sudáne sa rozšíri do ďalších zraniteľných regiónov, ako je Africký roh a Sahel, a je vážne znepokojený dôsledkami sudánskej krízy na toky neoprávnenej migrácie do Európy;
23.	naliehavo vyzýva Radu a Komisiu, aby zachovali a zvýšili humanitárny záväzok EÚ vo výške 273 miliónov EUR pre Sudán a tento región a zabezpečili, aby sa finančné prostriedky dostali k tým, ktorí ich najviac potrebujú;
24.	žiada, aby boli páchatelia všetkých trestných činov proti sudánskemu ľudu bezodkladne braní na zodpovednosť; vyzýva EÚ a členské štáty, aby podporili rozšírenie jurisdikcie Medzinárodného trestného súdu na celý Sudán, zriadenie nezávislého súdneho mechanizmu, ako to odporučila misia IIFFM, a uplatnenie univerzálnej jurisdikcie na vnútroštátne konania;
25.	zdôrazňuje, že zodpovednosť je právnym a morálnym imperatívom; zdôrazňuje, že spravodlivosť nemôže čakať a že medzinárodné spoločenstvo musí konať rozhodne a stíhať zodpovedné osoby podľa medzinárodného práva;
26.	vyzýva na rýchle, účinné, dôkladné, nezávislé, nestranné a transparentné vyšetrovanie s cieľom vyvodiť zodpovednosť voči páchateľom – vrátane osôb v hierarchii velenia;
27.	vyzýva EÚ a jej členské štáty, aby zdvojnásobili diplomatické úsilie smerom k obom bojujúcim stranám a využili všetky nástroje, ktoré majú k dispozícii, na zabezpečenie prístupu pre všetky mechanizmy zodpovednosti, na urýchlenú reakciu na závažné porušovanie ľudských práv a medzinárodného humanitárneho práva v Sudáne a na vyvodenie zodpovednosti voči páchateľom týchto činov;
28.	zdôrazňuje, že súčasné reštriktívne opatrenia EÚ sú dôležité, ale zjavne nepostačujú na zastavenie prebiehajúcich zverstiev; vyzýva preto na hlbšiu a trvalú diplomatickú angažovanosť, najmä prostredníctvom osobitnej zástupkyne EÚ pre Africký roh Annette Weberovej, spolu s konkrétnymi opatreniami zameranými na vyvodenie zodpovednosti páchateľov a ich komplicov na celom svete; okrem toho vyzýva na vymenovanie osobitného vyslanca EÚ pre Sudán s rozsiahlym mandátom na koordináciu činnosti EÚ, spoluprácu s regionálnymi partnermi, uľahčenie diplomatickej angažovanosti a zabezpečenie dôslednej podpory sudánskej občianskej spoločnosti, obhajcov ľudských práv, novinárov a demokratických aktérov;
29.	naliehavo vyzýva EÚ, aby v rámci globálneho režimu sankcií EÚ v oblasti ľudských práv uplatnila cielené sankcie voči kľúčovým veliteľom RSF a SAF vrátane generálov Abdala Fattáha al-Burhána a Mohameda Hamdana „Hemedtiho“ Dagala a ich príslušným sieťam, ako aj voči financovateľom a vonkajším podporovateľom, a to za ich zodpovednosť za závažné porušovanie medzinárodného humanitárneho práva;
30.	vyzýva Radu, aby urýchlene začala postup na posúdenie toho, či RSF spĺňa kritériá na zaradenie do reštriktívneho zoznamu teroristov, ktorý zostavila EÚ, pričom zabezpečí dôkladné preskúmanie presvedčivých dôkazov o jej činnosti a v prípade opodstatnenosti pristúpi k jednomyseľnému zaradeniu na zoznam členskými štátmi EÚ;
31.	vyzýva podpredsedníčku Komisie/vysokú predstaviteľku Únie pre zahraničné veci a bezpečnostnú politiku, Komisiu, Radu a členské štáty, aby so zreteľom na svoje záväzky vyplývajúce z Dohovoru OSN o zabránení a trestaní zločinu genocídia prijali rázne opatrenia a úzko spolupracovali s medzinárodnými partnermi s cieľom zabrániť genocíde v Sudáne;
32.	naliehavo vyzýva všetky strany konfliktu, aby sa konštruktívne zapojili do inkluzívnych rokovaní o prímerí, a zdôrazňuje naliehavú potrebu dôveryhodného a inkluzívneho mediačného procesu; naliehavo vyzýva všetkých vonkajších aktérov, ktorí, či už priamo, alebo nepriamo, podporujú bojujúce strany zbraňami, finančne alebo akokoľvek inak, aby takúto podporu okamžite ukončili a dodržiavali zbrojné embargo OSN; konštatuje, že súčasné zbrojné embargo sa obmedzuje na Dárfúr, a vyzýva na jeho rozšírenie na celý Sudán;
33.	víta spoločné vyhlásenie štvorstrannej skupiny Quad (Egypt, Saudská Arábia, Spojené arabské emiráty a Spojené štáty) z 12. septembra 2025 o ukončení konfliktu v Sudáne a pripomína, že táto skupina zostáva v rámci tohto konfliktu jediným uznávaným mediačným formátom; vyjadruje podporu úsiliu Africkej únie a Medzivládneho úradu pre rozvoj koordinovať medzinárodný a dvojstranný tlak na všetky strany s cieľom zabezpečiť prímerie, zlepšiť prístup humanitárnej pomoci a obnoviť inkluzívny politický dialóg v spolupráci s partnermi, ako sú EÚ, Liga arabských štátov a Organizácia Spojených národov;
34.	poveruje svoju predsedníčku, aby postúpila toto uznesenie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov, Africkej únii, generálnemu tajomníkovi OSN, Rade OSN pre ľudské práva, Medzinárodnému trestnému súdu a orgánom Sudánu.

